**1.pielikums**

Jūrmalas pilsētas investīciju plānam 2016.-2018.gadam

**INFORMĀCIJA PAR EKONOMISKO, DEMOGRĀFISKO, SOCIĀLO, VIDES UN KLIMATA IZAICINĀJUMU RISINĀŠANU JŪRMALĀ**

**UN PILSĒTU – LAUKU MIJIEDARBĪBU**

**JŪRMALAS EKONOMISKIE IZAICINĀJUMI**

**Jūrmalas specializācijai atbilstošas uzņēmējdarbības infrastruktūras attīstība**

 Pašlaik tūrisma un kūrorta resursi netiek izmantoti pilnvērtīgi, tāpēc Jūrmalas pilsētas izaugsme un ekonomiskā aktivitāte ir saistīta ar tūrisma, tostarp kūrortsaimniecības attīstīšanu.

 Jūrmala no 9 republikas pilsētām atrodas otrajā vietā (objektīvi – pirmajā vietā ir tikai Rīga) ne vien pēc tūrisma mītņu skaita – 39 (3.vietā – Ventspils ar 15 tūrisma mītnēm, kas ir uz pusi mazāk kā Jūrmalai), gultas vietu skaita – 3600 (3.vietā – Ventspils ar 1180, kas ir gandrīz trīs reizes mazāk kā Jūrmalai), kā arī pēc tūrisma mītnēs apkalpoto tūristu skaita – Jūrmala 2014.gadā tūrisma mītnēs ir apkalpotas 179 169 personas (kas ir par 18.2% vairāk kā 2013.gadā), šī rādītāja ietvaros Jūrmala pārspēj trešajā vietā esošo Liepāju ar 73 044 apkalpotām personām par 118% (dati par 2014.gadu).

 Uzņēmējdarbība Jūrmalā ir cieši saistīta ar pakalpojumu nozari. Lielākais uzņēmumu skaits pilsētā darbojās nekustamo īpašumu nozarē un vairumtirdzniecības/ mazumtirdzniecības; automobiļu un motociklu remonta nozarē. Nepieciešams sniegt ieguldījumu Jūrmalas specializācijai atbilstošas uzņēmējdarbības attīstībā, piemēram, ārstniecības pakalpojumu, tūrisma pakalpojumu attīstībā. Uzņēmumu skaits Jūrmalā 2015.gada sākumā bija 3812, kas ir par teju 100 vairāk salīdzinot ar 2013.gadu, kad uzņēmumu skaits Jūrmalā bija 2917.

 Uzņēmējdarbības vides attīstības veicināšanai 2016.gadā paredzēts veikt vairākas nozīmīgas aktivitātes sadarbībā ar uzņēmējiem, lai veicinātu pilsētas ekonomisko attīstību, jaunu uzņēmumu veidošanos, jaunu tūrisma produktu radīšanu un vienotu kvalitātes standartu ieviešanu pilsētas uzņēmumiem, piemēram, izstrādāt un ieviest Jūrmalas pilsētas viesmīlības un pakalpojumu nozares uzņēmumu sniegto pakalpojumu kvalitātes kritēriju un servisa standartus, stiprināt Jūrmalas pilsētas uzņēmumu konkurētspējas un servisa līmeni, kā arī sniegto pakalpojumu novērtējumu.

Lai veidotu divvirzienu komunikāciju un sabiedrības līdzdalību pašvaldības darba organizēšanas un lēmumu pieņemšanas procesā, tiks veikta Jūrmalas pilsētā strādājošu uzņēmēju aptauja ar mērķi noskaidrot uzņēmēju/ uzņēmumu vadītāju viedokli par pašvaldības darbu uzņēmējdarbības veicināšanā.

Ar mērķi attīstīt Jūrmalu, kā starptautiski pazīstamu kūrorta teritoriju, balstoties uz dabas un kultūrvēsturiskā mantojuma resursiem, kā arī, attīstot kvalitatīvu veselības, konferenču, kultūras un aktīvā tūrisma produktu un pakalpojumu klāstu ar augstu pievienoto vērtību, tiks izstrādāts pētījums par speciālās ekonomiskās zonas izveidošanas iespējām Jaunķemeros un Ķemeros.

 Jūrmalas pilsētā ir kultūras objekti, piemēram, Jūrmalas teātris, kuriem nepieciešami ieguldījumi infrastruktūras attīstībā, tā rezultātā palielinot apmeklētāju skaitu Jūrmalas pilsētā ziemas sezonā. Vienlaicīgi, attīstot uzņēmējdarbības vidi pilsētā, plānots veidot jaunus eko tūrisma un veselīgā tūrisma pakalpojumus, piemēram, izveidojot Jaunrades parku Kauguros, visblīvāk apdzīvotajā pilsētas daļā, kur tiks sakopta pilsētas teritorija un izveidota mazo un vidējo komersantu komercdarbības īstenošanai nepieciešamā infrastruktūra.

**Nepietiekošs darba vietu skaits pilsētā**

 Jūrmalas pilsētā reģistrēto bezdarbnieku skaits 2015.gada oktobrī bija 1235, kas ir par 100 bezdarbniekiem mazāk, salīdzinot ar 2014.gada oktobri. Bezdarba līmenis Jūrmalā 2014.gada oktobrī bija 5,8%, bet 2015.gada oktobrī – 5,5%. Salīdzinot ar reģistrēto bezdarba līmeni Latvijā šī gada oktobrī – 8,3%, Jūrmalā reģistrētais bezdarba līmenis ir ievērojami zemāks.

 Mazais attālums līdz Rīgai tieši ietekmē nodarbinātību Jūrmalas pilsētā, jo aptuveni 90% nodarbināto strādā ārpus savas faktiskās dzīvesvietas (ārpus Jūrmalas pilsētas teritorijas). Nepieciešams attīstīt labvēlīgu uzņēmējdarbības vidi, t.i., attīstīt uzņēmējdarbības infrastruktūru un atbalsta pieejamību.

 2013.gadā uz 1000 iedzīvotājiem Jūrmalā bija 64 tirgus sektora ekonomiski aktīvās statistikas vienības, kas ir zems rādītājs, salīdzinot ar attālumu līdz Rīgai un ar Latvijas vidējo rādītāju (78).

**Pašvaldībai piederošas brīvas, bet nesakārtotas attīstības teritorijas**

Fakts, ka Jūrmalai ir otrs augstākais teritorijas attīstības līmeņa indekss 0.068 starp republikas pilsētām (augstākais teritorijas attīstības līmeņa indekss pēc 2014.gada datiem ir Rīgai – 0.500), rada nepamatoti augstas attīstības pakāpes iespaidu, jo pilsētas infrastruktūras stāvoklis kopumā ir neapmierinošs, Jūrmalā ir plašas degradētās teritorijas, piemēram, Ķemeri, Sloka un Jūrmalas osta (t.sk. Lielupes krasts).

Ķemeru teritorija ir degradēta, kas līdz ar to būtiski ietekmē teritorijas attīstību. Veicot ieguldījumus tās attīstībā, tiktu veicināta publiskās infrastruktūras sakārtošana, kas ir būtiska teritorijas attīstībai un Jūrmalas specializācijai atbilstošas uzņēmējdarbības vides uzlabošanai. Tajā skaitā Ķemeru parka kā ārstniecības procedūru papildinošas infrastruktūras atjaunošana, ceļu infrastruktūras pie nozīmīgiem infrastruktūras objektiem – Ķemeru kūrortpoliklīnikas un kūrortviesnīcas, kā arī pie Ķemeru parka un plānotā Daudzfunkcionālā interaktīvā dabas tūrisma objekta. Nepieciešams Ķemeru teritorijā radīt un attīstīt enkurobjektus, kas pavērs plašas iespējas uzņēmējdarbības attīstībai pašā centrā un Ķemeru attīstības teritorijā kopumā.

Jūrmalas ostas teritorija atrodas netālu no Zilā karoga pludmalēm, tādēļ nepieciešams revitalizēt un attīstīt Jūrmalas ostas teritoriju, piemēram, jahtu tūrismu. Jūrmalā ir jāpalielina ūdenstūrisma un jahtu tūrisma pakalpojumu klāsts.

**Jūrmalas centra attīstība (Majori-Dzintari)**

Jūrmalas centrs (Majori-Dzintari) jau šobrīd ar saviem objektiem (Dzintaru koncertzāle, Jomas iela un Dzintaru mežaparks) ir Jūrmalas atpazīstamības simbols un, veicot ieguldījumus šo objektu attīstībā, tiktu nodrošināts pozitīvs pienesums kopējā pilsētas attīstībā, kā arī mazināta sezonalitātes ietekme.

 Dzintaru koncertzāle jau šobrīd ir Jūrmalas pilsētas unikālais enkurobjekts. Veicot ieguldījumus tās attīstībā, tiktu veicināta ne vien vietējā uzņēmējdarbība, bet arī Jūrmalas pilsētas atpazīstamība starptautiskajā arēnā.

 Majoru muiža, kas ir valsts nozīmes arhitektūras piemineklis (Aizsardzības Nr.5554), lai gan ir sliktā tehniskā stāvoklī, tomēr ir labi saglabājusies un ar augstu attīstības potenciālu. Arī šī objekta attīstība mazinātu sezonalitātes ietekmi Jūrmalas pilsētā.

 Pašvaldības teritorijā pieejamas salīdzinoši plašas teritorijas, lai izveidotu jaunas vai attīstītu uz esošās infrastruktūras bāzes atpūtas un izklaides vietas, kas mazinātu sezonalitātes ietekmi un nodrošinātu pilnīgu kultūras infrastruktūras klāstu nacionālās nozīmes centrā.

**JŪRMALAS DEMOGRĀFISKIE IZAICINĀJUMI**

**Iedzīvotāju novecošanās**

Iedzīvotāju īpatsvars Jūrmalā līdz darbspējas vecumam 2015.gada oktobrī bija 14,3% un iedzīvotāju virs darbspējas vecuma īpatsvars – 24,6%. Salīdzinot ar iepriekšējiem gadiem, abi šie rādītāji ir palielinājušies, savukārt to iedzīvotāju īpatsvars, kuri ir darbspējas vecumā, ir samazinājies – no 63,4% 2011.gadā līdz 61,1% 2015.gada oktobrī.

Demogrāfiskā slodze Jūrmalā, tāpat kā vidēji valstī, pēdējos gados palielinās, 2014.gada sākumā sasniedzot 626 iedzīvotājus līdz un virs darbspējas vecumā uz 1000 darbspējīgiem iedzīvotājiem (Latvijā – 598). 2015. gada sākumā kopējais demogrāfiskās slodzes līmenis Latvijā jau bija 613 cilvēki. Saglabājoties šādai tendencei ilgtermiņā, strauji pieaugs Jūrmalas pilsētas iedzīvotāju vidējais vecums un iedzīvotāju virs darbspējas vecuma skaits, radot papildus slodzi pilsētas sociālajam budžetam. Līdz ar to ir jāattīsta jauni pakalpojumi un jāstiprina esošie pakalpojumi šai mērķa grupai.

**Izglītības kvalitāte**

 2015.gadā ir izstrādāta Jūrmalas pilsētas izglītības attīstības koncepcija 2015.–2020.gadam, lai nodrošinātu kvalitatīvu izglītības pakalpojumu attīstību Jūrmalas pilsētā, uzlabotu izglītības infrastruktūras un materiāli tehniskās bāzes nodrošinājumu un veicinātu pieejamo cilvēkresursu, materiālo un finanšu resursu koordinētu un mērķtiecīgu izmantošanu kvalitatīvu izglītības pakalpojumu nodrošināšanai.

Pēdējo desmit gadu laikā Jūrmala ir pieredzējusi ļoti strauju kopējā bērnu un jauniešu skaita samazināšanos, jo īpaši pamatskolās un vidusskolas vecuma bērnu grupā. Šis faktors būtiski ietekmē izglītības sistēmas attīstību pilsētā.

Pēdējo desmit gadu laikā Jūrmalā ir pieaudzis to bērnu skaits, kuri ir pirmsskolas izglītības iestāžu un pirmo skolas klašu audzēkņu vecumā. 3–6 gadus vecu bērnu skaits Jūrmalā laikā no 2004.gada līdz 2014.gadam pieaudzis par 19% no 1692 līdz 2011 bērniem, taču no 2011.gada ir vērojams samazinājums. 7–12 gadus vecu bērnu skaits pēc ievērojamā krituma gadsimta pirmajos gados laika posmā no 2004. līdz 2014.gadam kritās mērenāk – par 11% no 3120 līdz 2784 bērniem, bet no 2007.gada tas lēnām ir sācis pieaug.

Jūrmalā ir pirmsskolas izglītības iestādes (piemēram, „Namiņš” un „Saulīte”), kurās nav iespēja uzņemt visus pirmsskolas vecuma bērnus, kuri vēlas apmeklēt pirmsskolas izglītības iestādes Jūrmalas pilsētas centrā (no Bulduriem līdz Asariem). Esošā situācija izveidojusies, jo minētās pirmsskolas izglītības iestādes atrodas Jūrmalas pilsētas centrā un pašas iestādes ietilpība neļauj uzņemt visus interesentus. Kā rezultātā daļa bērnu apmeklē citu pašvaldību pirmsskolas izglītības iestādes.

 Bērnus, kurus nevar nodrošināt ar vietu izglītības iestādē, pārreģistrē uz nākamo gadu reģistrācijas pieteikumu iesniegšanas secībā vai piedāvā vietu citā izglītības iestādē, kurā ir brīva vieta.

Ņemot vērā radušos situāciju, vecāki var lūgt piešķirt pašvaldības atbalstu privātajai izglītības iestādei pirmsskolas izglītības pakalpojuma nodrošināšanai (atbalsta apmēru par vienu bērnu mēnesī kārtējam saimnieciskajam gadam aprēķina atbilstoši atbalsta aprēķina kārtībai).Kā arī vērojama tendence, ka pamatskolu absolventi izvēlas turpināt mācības citu pašvaldību vidējās un profesionālās izglītības iestādēs, jo atbilstoši statistikai aptuveni piektā daļa jeb 1131 skolas vecuma jūrmalnieku mācās ārpus Jūrmalas. Jūrmalas austrumu daļā ārpus Jūrmalas mācās par aptuveni 30 – 40% skolas vecuma bērnu.

Daļā vispārējās izglītības iestāžu ir nepiemērots materiāltehniskās bāzes un infrastruktūras nodrošinājums, t.sk. izglītības iestāžu iekštelpas un inženierkomunikācijas (apkures sistēmas, elektroinstalācijas, apgaismojums, sanitārie mezgli u.c.). Kā arī vairāku izglītības iestāžu pašreizējās telpas nav piemērotas personām ar kustību traucējumiem.

Lai attīstītu vidējās izglītības pakalpojumu kvalitātes paaugstināšanu, pilnveidotu materiāltehnisko bāzi un attīstītu pieejamu izglītību, tādējādi, veidojot pilnībā modernizētu mācību vidi, Jūrmalas pilsētas dome plāno īstenot virkni projektu – Jūrmalas Valsts ģimnāzijā un Lielupes vidusskolā, kā arī Jūrmalas pilsētas Kauguru vidusskolā.

 Ņemot vērā labās iestrādes pilsētā un pieejamo infrastruktūru, ir labas iespējas attīstīt sportu Jūrmalas pilsētā, piemēram, izveidojot profesionālu basketbola skolu (jau šobrīd Jūrmalā veiksmīgi darbojas basketbola klubs „Jūrmala/Fēnikss”), kā arī citas profesionālās sporta izglītības iestādes (līdzīgi kā Murjāņu sporta ģimnāzija).

Pieaugot dažādu vecuma grupu iedzīvotāju interesei aktīvi darboties brīvajā laikā, nepieciešams izveidot mūsdienu prasībām atbilstošu interešu izglītības centru, koncentrējot resursus, veidot radošu izglītības vidi, mācību materiālo bāzi eksperimentiem dabas zinībās un tehnoloģijās, attīstot jaunus darbības virzienus ar bērniem un jauniešiem.

**Darbaspēka piedāvājuma kvalitātes neatbilstība darba tirgus pieprasījumam**

Darbaspēka piedāvājuma kvalitātes neatbilstība ir jāskata kontekstā ar izglītības sistēmu, tajā skaitā profesionālās izglītības attīstību, tādēļ, lai tiktu attīstīta Jauniešu garantijas atbalsta pasākumu īstenošana, jauniešiem vecumā no 15 līdz 29 gadiem jāturpina sniegt atbalsts, lai iekļautos mūsdienu darba tirgū, piedāvājot darba tirgus vajadzībām atbilstošu prasmju un iemaņu attīstīšanas iespējas, kā arī praktiskā darba pieredzes iegūšanu pie darba devējiem.

Saskaņā ar likuma „Par pašvaldībām” 15.panta pirmās daļas 10.punktu un, lai sekmētu uzņēmējdarbības attīstību Jūrmalas pilsētas administratīvajā teritorijā, tiks organizēts ikgadējais pasākums „Vakanču gadatirgus” ar mērķi veicināt atbilstošu darbinieku atrašanu Jūrmalas uzņēmējiem, kā arī atbilstošu darba vietas atrašanu darba meklētājiem.

Sadarbībā ar Nodarbinātības valsts aģentūru jāturpina īstenot ikgadējo projektu „Nodarbinātības pasākumi vasaras brīvlaikā personām, kuras iegūst izglītību vispārējās, speciālās vai profesionālajās izglītības iestādēs”. Šī pasākuma ietvaros 2015.gadā tika līdzfinansētas 68 Jūrmalas jauniešu darba vietas vasaras periodā un atbalstīti 13 uzņēmumi, no kuriem 10 ir reģistrēti Jūrmalā, bet 3 Rīgā. Projekta ietvaros tiek nodrošināts līdzfinansējums 50% apmērā no minimālās algas, ja uzņēmējs nodarbina Jūrmalā deklarētu jaunieti.

**JŪRMALAS SOCIĀLIE IZAICINĀJUMI**

**Nepietiekams sociālo pakalpojumu nodrošinājums dažādām mērķa grupām**

Latvijā alternatīvās aprūpes nodrošināšana bārenim vai bez vecāku gādības palikušam bērnam ir līdz brīdim, kamēr bērns var atgriezties savā ģimenē vai, ja tas nav iespējams, tiek adoptēts, vai viņam nodibināta aizbildnība.

Jūrmalas pilsētā jāstiprina ārpusģimenes pakalpojumu attīstība, attīstot aprūpes formas, pilnveidojot ārpusģimenes aprūpes iestādes, nodrošinot bērniem īslaicīgās uzturēšanās pakalpojumus, līdz ģimenē novērsta krīze vai bērnam atrasta alternatīvās aprūpes iespēja, kā arī, lai varētu sniegt pilnvērtīgu atbalstu krīzes situācijā nonākušām ģimenēm (projekta *Quality4children* ietvaros tiks izveidota infrastruktūra bērnu aprūpei ģimeniskā vidē.).

Nepieciešams veikt būtiskus ieguldījumus, lai pakalpojumi tiktu sniegti mūsdienu prasībām atbilstošā kvalitātē un tas būtu sabiedrībā atbalstīts pasākums.

 Jūrmalas pilsētā nepieciešams attīstīt sociālo pakalpojumu infrastruktūru un cilvēkresursus, jo nav pietiekams pakalpojumu piedāvājums cilvēkiem ar garīgā rakstura traucējumiem un ar kustību traucējumiem dažādās vecuma grupās (grupu māja, aprūpes mājas, dienas centri u.c.).

 Ir nepietiekams sociālā darba speciālistu skaits ar atbilstošu kvalifikāciju gan pašvaldībā, gan darba tirgū. Nepieciešams uzlabot sociālā dienesta materiāltehnisko bāzi dažādo sociālo pakalpojumu sniegšanai, t.sk. personām ar funkcionāliem traucējumiem. Jo telpas nereti nav atbilstošas mūsdienu prasībām un ir morāli un fiziski novecojušas.

 Jūrmalā ir labas iespējas un priekšrocības attīstīt paaugstināta servisa ilgstošu aprūpi personām pensijas vecumā (pansionāti).

**Ilgtspējīgas pārvaldības uzlabošana**

Jūrmalas pilsēta virzās kūrorta attīstības virzienā, tomēr līdztekus tam nepieciešams nodrošināt efektīvu pārvaldību un kvalitatīvu dzīves vidi iedzīvotājiem.

Moderna publiskā pārvalde ir uz sabiedrību vērsta pārvalde ar klientorientētu pieeju. Jūrmalas pašvaldība attīsta pakalpojumu sniegšanas sistēmu, veidojot ērtāk sasniedzamu iedzīvotājiem un uzņēmējiem.

**JŪRMALAS VIDES IZAICINĀJUMI**

**Eko tūrisma attīstība**

 Jūrmalas pilsētas teritorijā atrodas Ķemeru nacionālais parks, Dabas parks „Raga kāpa”, dabas liegumi „Lielupes grīvas pļavas” un „Darmštates priežu audze”, kā arī citi industrializācijas neskarti dabas objekti (tajā skaitā Lielupe, Vēršupīte, priežu meži un kāpas), kas rada būtiskas priekšrocības dabas jeb eko tūrisma attīstībai.

 Pateicoties bagātīgajām dabas teritorijām, ir augsts eko tūrisma attīstības potenciāls, kas spēj piesaistīt lielas Ziemeļvalstu tūrisma plūsmas. Jau 2014.gada nozīmīga ārvalstu tūristu daļa bija viesi no Skandināvijas valstīm. Šajā valstu grupā vislielākais viesu skaita pieaugums ir bijis no Somijas (+ 25%).

 Īpaši aizsargājamajās teritorijās ir ierobežotas infrastruktūras attīstības iespējas, kā arī ir vāji attīstīta infrastruktūra dabas objektu pieejamības nodrošināšanai, turklāt ziemas sezonā piekļūšana ir kritiska (piemēram, neatbilstošā kvalitātē esoša infrastruktūra, ziemas sezonā tiek slēgta apmeklētāju izmantošanai, kas negatīvi ietekmē tūrisma objektu apmeklējumu). Ņemot vērā ierobežoto infrastruktūras attīstības iespējas, nav iespējams īpaši aizsargājamajās teritorijās iepazīties ar lielu skaitu aizsargājamo augu un dzīvnieku, kas daudzviet Eiropā vairs nav sastopami.

 Pakāpeniski Jūrmalas pilsētas teritorijā tiek radīti dabas un aktīvā tūrisma objekti, tomēr uz kopējo pilsētas teritoriju tas ir nepietiekami.

**Pilsētvides attīstība**

Notiek intensīva apbūves spiešanās kāpu teritorijā, tādējādi tiek apdraudētas vērtīgās dabas pamatnes teritorijas pilsētā. Palielinās monofunkcionāla pilsētas teritoriju izmantošana, pilsētā pamazām arvien lielāku nozīmi ieņem dzīvojamā funkcija. Valsts īpašumā esošās teritorijas netiek uzturētas kārtībā. Ir gadījumi, kad dzīvojamās ēkas tiek uzbūvētas pilsētas zaļajā teritorijā. Zemes izmantošana ne vienmēr tiek veikta atbilstoši ekoloģiskajiem procesiem.

Ekonomiskā spiediena rezultātā notiek pilsētas dabas teritoriju transformācija apbūvei un priežu izciršana, būtiski samazinot kāpu sistēmas noturību.

**Meži**

Jūrmalas pilsētā mežu zemju platība ir 5181 ha, jeb 52% no Jūrmalas pilsētas kopējās platības. No tiem lielākā daļa ir sausieņu meži (47% no visiem pilsētas mežiem). Valdošo koku sugu sastāvā dominē priedes – tās ir 76% no mežaudzēm, bērzu audzes aizņem 16%.

Ņemot vērā pilsētas mežu saudzējošos apsaimniekošanu pēdējos 40 gadus, un, jo īpaši pēdējos 12 gados, kad tiek veiktas tikai ainavu kopšanas cirtes un atvasāju nopļaušana iepriekš veiktajās ainavu kopšanas cirtēs, Jūrmalas pilsētā sastopamas diezgan lielas platības ar vecām mežaudzēm. Tās vērtējamas kā būtiska pilsētas bagātība, kuru nepieciešams arī turpmāk saudzēt.

**Ķemeru nacionālais parks**

Ķemeru nacionālā parka kopējā teritorija ir 38 165 ha sauszemes un 1954 ha jūras akvatorijas. Jūrmalas administratīvajā teritorijā ietilpst 3243,8 ha no parka kopējās teritorijas. Parkā koncentrējas lielākais vairums dziedniecisko un dabas resursu. Minēto resursu un ģeogrāfiskā novietojuma dēļ Ķemeru nacionālajam parkam ir nozīmīgas konkurences priekšrocības, pateicoties kurām pilsētu ir iespējams attīstīt par Baltijas jūras reģionā nozīmīgāko veselības kūrortu. Tās ir jāizmanto, lai sniegtu Jūrmalas viesiem pilnvērtīgu atpūtu, veselības uzlabošanas pakalpojumus un vērtīgas tikšanās vietas un dotu jūrmalniekiem un citiem Latvijas iedzīvotājiem labi apmaksātu un prestižu darbu.

Jūrmalas izaugsme un ekonomiskā aktivitāte ir cieši saistīta ar Rīgas pilsētas attīstību, nostiprinot specializāciju, Jūrmala sekmēs Rīgas un visas Latvijas starptautiskā potenciāla un konkurētspējas nostiprināšanos.

**Pludmale**

Ar 2012.gada 10.janvāra Ministru kabineta noteikumiem Nr.38 „Peldvietas izveidošanas un uzturēšanas kārtība” Jūrmalas pilsētā ir apstiprinātas 11 [peldvietas](http://likumi.lv/doc.php?id=242655), kas atrodas Rīgas jūras līča piekrastē – Lielupe, Bulduri, Dzintari, Majori, Dubulti, Pumpuri, Melluži, Asari, Vaivari, Kauguri un Jaunķemeri un 1 iekšzemes upes peldvieta – Ezeru ielas peldvieta pie Lielupes. 2014.gadā Zilā karoga sertifikāts piešķirts Bulduru, Dzintaru, Jaunķemeru un Majoru pludmalēm un 2015.gadā Zilā karoga sertifikāts piešķirts Dubultu pludmalei. Augsta peldūdens kvalitāte ir arī vairākās citās peldvietās, tāpēc mērķis ir Zilā karoga pludmaļu skaitu palielināt līdz 7.

 Pludmale ar baltajām kvarca smiltīm ir viena no vislielākajām pilsētas un visas Latvijas vērtībām, ko ir nepieciešams attīstīt un vienlaikus saglabāt, tādēļ pludmales attīstība ir viena no Jūrmalas prioritātēm. Nepieciešams uzlabot pludmales glābšanas dienesta infrastruktūras un materiāltehnisko nodrošinājumu.

 Tūrismu Jūrmalā stipri ietekmē sezonalitāte, jo trūkst aktivitāšu ziemas sezonā, tajā skaitā pludmalē. Nepieciešams izmantot 26 km garo pludmali, attīstot kā mierīgo, tā aktīvo atpūtu pludmalē ziemas sezonā, piemēram, distanču slēpošanas trases.

**Ūdenssaimniecības tīklu attīstība**

Daļa Jūrmalas pilsētas ūdenssaimniecības tīklu ir novecojuši, kā rezultātā netiek pilnā mērā izmantoti centralizētie ūdenssaimniecības pakalpojumi, jo ne visiem pilsētas privātmāju sektora iedzīvotājiem ir finanšu resursi, lai pievienotos maģistrālajam tīklam.

Jūrmalas pilsētā ir nepieciešams attīstīt arī ūdenssaimniecības pakalpojumu, jo ar ūdensapgādes un kanalizācijas pakalpojumu ir apmierināti 58% Jūrmalas pilsētas iedzīvotāju, mērķis 2020.gadā ne mazāk kā 70%.

Jāattīsta kanalizācijas sistēma - uzlabojot piegādātā dzeramā ūdens kvalitāti, samazinot notekūdeņu piesārņojuma slodzi uz vidi, uzlabojot notekūdeņu attīrīšanas kvalitāti un pieslēdzot jaunus abonentus centralizētajam notekūdeņu novadīšanas tīklam, paaugstinot ūdensapgādes un notekūdeņu kanalizācijas sistēmu darbības efektivitāti, samazinot dzeramā ūdens noplūdes kā Lielupē, tā Baltijas jūrā.

**JŪRMALAS KLIMATA IZAICINĀJUMI**

**Zema dzīvojamo un sabiedrisko ēku energoefektivitāte**

 Daļa dzīvojamo un sabiedrisko ēku ir ar zemu energoefektivitāti, kā arī vizuāli nepievilcīgas un līdz ar to degradē kopējo pilsētas ainavu. Augsti siltuma zudumi centralizētās siltumapgādes siltumtīklos - 16,3% (dati no Jūrmalas pilsētas ilgtspējīgas enerģētikas rīcības programmas 2013.-2020.gadam).

 Ņemot vērā Jūrmalas pilsētas publisko ēku vidējo siltumenerģijas patēriņu, Jūrmalas pilsētai ir augsts enerģijas ietaupījuma potenciāls.

Jūrmalas pilsētā ir nepieciešams attīstīt siltumapgādes sistēmu, jo ar centralizētās siltumapgādes pakalpojumiem ir apmierināti tikai 51% Jūrmalas pilsētas iedzīvotāju, mērķis 2020.gadā ne mazāk kā 60% (dati no Jūrmalas pilsētas iedzīvotāju aptaujas „Attieksme pret Jūrmalas domes darbu”, kas veikta 2014.gada decembrī).

Ņemot vērā esošo vidējo siltumenerģijas patēriņu pilsētā, Jūrmala plāno īstenot virkni energoefektivitātes uzlabošanas pasākumus tās, galvenokārt, līdzfinansējot no ERAF finanšu līdzekļiem. Plānots, ka līdz 2020.gadam, Jūrmalā tiks nosiltināta viena sociālo pakalpojumu iestāde, četras izglītības iestādes ēkas un viena kultūras iestāde.

**Pilsētas iedzīvotāji nav pasargāti no plūdu riskiem**

Dienvidos Jūrmalu norobežo otrā ūdens bagātākā, kuģojamā Latvijas upe Lielupe 30 km garumā. Palu laikā un stipru lietusgāžu laikā pastāv applūšanas draudi pilsētas centrālās daļas teritorijā (Majori, Dubulti un Lielupe).

 Lielupes kuģošanas kanālā veidojas smilšu sanesumi, tādēļ tas katru gadu jābagarē, lai nodrošinātu minimālo kuģošanas kanālu dziļumu. Daļa no Jūrmalas ostas teritorijas atrodas īpaši aizsargājamās dabas teritorijās.

 Sadarbojoties ar Jelgavas pilsētas pašvaldību, jau 2004.-2007.gada plānošanas periodā ir īstenots projekts par lietus ūdens kanalizācijas uzlabošanas iespējām – uzsāktais virziens ir jāturpina un projektā gūtās atziņas ir jāīsteno dzīvē, lai neradītu plūdu draudus ne Jūrmalā, ne blakus esošajās teritorijās.

**PILSĒTU – LAUKU MIJIEDARBĪBA**

 Latvijas ilgtspējīgas attīstības stratēģijā līdz 2030.gadam, kas ir galvenais valsts ilgtermiņa attīstības plānošanas dokuments, kā viens no attīstības virzieniem ir definēta pilsētu un lauku teritoriju savstarpējā sadarbība un mijiedarbība darba vietu nodrošināšanā un pakalpojumu sniegšanā, veicinot uzņēmējdarbības aktivitāti un kvalitatīvu dzīves apstākļu radīšanu laukos.

 Valsts reģionālās attīstības aģentūras 2013.gadā veiktajā pētījumā „Attīstības centru ietekmes areālu noteikšana un analīze. Plānošanas reģionu, republikas pilsētu un novadu pašvaldību attīstības raksturojums” Jūrmalas kā attīstības centra ietekmes areāls tiek minēts tikai Lapmežciema pagasts Engures novadā, kam Jūrmalas pilsēta ir svarīgs sociālo un izglītības pakalpojumu nodrošinātājs.

Fakts, ka Jūrmalas pilsētai ir noteikts tikai viens ietekmes areāls, skaidrojams ar attālumu līdz Rīgai (22 km), kas Jūrmalas pilsētai ir tuvākais nacionālās nozīmes attīstības centrs. Mazais attālums līdz Rīgai tieši ietekmē nodarbinātību Jūrmalas pilsētā un tās apkārtējās teritorijās, jo liels nodarbināto skaits (aptuveni 90%) strādā ārpus savas faktiskās dzīvesvietas (ārpus Jūrmalas pilsētas teritorijas).

Jūrmalai nepieciešams veidot ciešāku sadarbību ar tuvāko reģionālas nozīmes attīstības centru, Tukumu, lai veidotu un attīstītu šādus sadarbības virzienus:

* Transporta infrastruktūras un satiksmes attīstība;
* Dzelzceļa līnijas Rīga – Tukums II infrastruktūras attīstība;
* Lidostas „Jūrmala” attīstība;
* Veloceliņu tīkla attīstība;
* Ķemeru nacionālā parka teritorijas sniegto iespēju izmantošana, pilnveidojot dabas tūrisma piedāvājumu;
* Kopīgu tūrisma piedāvājuma attīstība starptautiskās konkurētspējas palielināšanai tūrisma jomā;
* Uzņēmējdarbības vides attīstība ar mērķi veicināt ekonomisko aktivitāti un radīt jaunas darba vietas;
* Atkritumu apsaimniekošanas attīstība;
* Sociālo pakalpojumu tīkla attīstība;
* Izglītības pakalpojumu tīkla attīstība;
* Sporta infrastruktūras attīstība;
* Iekšējo ūdeņu apsaimniekošana.

 Ņemot vērā, ka Jūrmalā ir plaši pieejams publisko pakalpojumu klāsts, viennozīmīgi Jūrmala ir svarīgs centrs pakalpojumu nodrošināšanas jomā apkārtējās pilsētās un lauku teritorijās. Piemēram, Jūrmala izteikti nodrošina arī apkārtējo teritoriju iedzīvotājus ar ģimenes ārsta pakalpojumiem.